[{"text_idx": "#000000", "text": "Yn mwydro am lyfrau - plant yn bennaf"}, {"text_idx": "#000001", "text": "All posts for the month Mawrth, 2021"}, {"text_idx": "#000002", "text": "Luned Aaron sydd dan sylw yr wythnos yma: (this is all about Luned\u2019s favourite children\u2019s books and illustrators)"}, {"text_idx": "#000003", "text": "Mae hi\u2019n byw yng Nghaerdydd rw\u0302an, ond un o Fangor ydi hi, a dwi\u2019n gwybod, achos ro\u2019n i\u2019n ei dysgu yn Ysgol Tryfan am gyfnod! Ac oedd, roedd hi\u2019n bleser i\u2019w dysgu."}, {"text_idx": "#000004", "text": "Mae hi\u2019n artist ac yn awdur \u2013 ac yn \u201cwneuthurwr llyfrau\u201d yn o\u0302l ei Twitter (sy\u2019n berffaith wir gan ei bod yn gwneud y lluniau yn ogystal a\u0302\u2019r lluniau) sy\u2019n creu llyfrau hyfryd sydd wedi bod yn llwyddiannus iawn:"}, {"text_idx": "#000005", "text": "Ei gwobr gyntaf dwi\u2019n meddwl"}, {"text_idx": "#000006", "text": "Mae hi a\u2019i gw\u0302r, Huw, ar y rhestr fer efo\u2019i gilydd eleni:"}, {"text_idx": "#000007", "text": "Gobeithio na eith hi\u2019n ffrae..."}, {"text_idx": "#000008", "text": "A dyma gloriau rhai o\u2019i llyfrau hyd yma:"}, {"text_idx": "#000009", "text": "Felly mwynhewch ei hatebion am ei hoff lyfrau:"}, {"text_idx": "#000010", "text": "Pa lyfrau oeddet ti\u2019n eu hoffi yn blentyn?"}, {"text_idx": "#000012", "text": "yn ogystal a\u0302 llyfrau Elwyn Ioan,"}, {"text_idx": "#000014", "text": "Roedd cyfresi yn apelio hefyd, er enghraifft, cyfres Rwdlan gan Angharad Tomos a chyfres Stori\u0308au Hud pan ro\u2019n i\u2019n ifanc iawn; yn hwyrach ymlaen, mi ro\u2019n i\u2019n llyncu cyfresi fel Cyfres y Corryn neu gyfres y Llewod gan Dafydd Parry."}, {"text_idx": "#000017", "text": "Wyt ti\u2019n dal i ddarllen llyfrau plant? Pa rai wyt ti wedi eu hoffi\u2019n ddiweddar?"}, {"text_idx": "#000018", "text": "Ydw, yn gyson. Mae cael plant yn golygu fy mod i gyda\u2019r esgus perffaith i brynu a darllen llyfrau da i blant! Dwi\u2019n hoff iawn o ddarganfod gwaith sy\u2019n torri tir newydd gan artistiaid ac awduron tramor."}, {"text_idx": "#000019", "text": "Yn lled ddiweddar, dwi wedi darganfod yr awdur a\u2019r darlunydd amryddawn Beatrice Alemagna,"}, {"text_idx": "#000021", "text": "(Mae\u2019r llyfr yma gen i \u2013 ac mae\u2019n wych! Bethan)"}, {"text_idx": "#000023", "text": "Pwy ydi dy hoff ddylunydd/arlunydd llyfrau? Pam?"}, {"text_idx": "#000024", "text": "Dwi eisoes wedi crybwyll yr Eidales Beatrice Alemagna \u2013 dwi wrth fy modd gyda\u2019i gwaith hi, ei harddull gweledol anhygoel yn ogystal a\u0302\u2019i gwaith stori\u0308o gwreiddiol a dychmygus."}, {"text_idx": "#000025", "text": "Awdur ddarlunwyr eraill dwi\u2019n eu parchu\u2019n fawr ydi Rebecca Cobb a\u2019r diweddar John Burningham gyda\u2019i arddull trawiadol sy\u2019n gamarweiniol o nai\u0308f."}, {"text_idx": "#000026", "text": "Athrylith arall ym maes llyfrau plant yn fy marn i ydi Shirley Hughes \u2013 mae hi\u2019n llwyddo i gamu i mewn i fyd plentyn gyda\u2019i lluniau a\u2019i geiriau mewn modd tyner a llawn manylion hyfryd sydd wir yn argyhoeddi."}, {"text_idx": "#000027", "text": "Mae Lauren Child hefyd yn llwyddo i gyfleu meddyliau ifanc yn wych iawn,"}, {"text_idx": "#000028", "text": "ac i mi, pencampwraig yr odl fyddai Julia Donaldson."}, {"text_idx": "#000029", "text": "O ran y gweledol, mae arddulliau collage Leo Lionni ac Eric Carle wastad yn fy swyno,"}, {"text_idx": "#000030", "text": "yn ogystal a\u0302 darluniau paentiadwy a lliwgar Brian Wildsmith o\u2019r chwedegau a\u2019r saithdegau."}, {"text_idx": "#000031", "text": "Be nath i ti ddechrau sgwennu?"}, {"text_idx": "#000032", "text": "Dwi wedi mwynhau ysgrifennu ers yn ifanc iawn, a dwi\u2019n dal i fod a\u0302 chopi\u0308au o\u2019r llyfrau bach gair a llun ro\u2019n i\u2019n eu creu pan yn yr ysgol gynradd gan i fy rhieni eu cadw nhw yn yr atig ar hyd y blynyddoedd!"}, {"text_idx": "#000033", "text": "Dwi\u2019n siw\u0302r fod mwynhau cyfrolau da fel cyfres Rwdlan yn fychan wedi bod yn sbardun mawr. Dwi\u2019n cofio ysgrifennu at Angharad Tomos yn ifanc a so\u0302n wrthi gymaint ro\u2019n i\u2019n hoffi ei gwaith."}, {"text_idx": "#000034", "text": "Roedd gen i rieni ac athrawon oedd yn fy nghymell i o oedran ifanc i ysgrifennu\u2019n gyson ac ymgeisio am gystadlaethau ac ati. Mi roedd ennill gwobrau mewn ambell i eisteddfod yn sicr yn hwb ac yn ysgogiad i ddal ati."}, {"text_idx": "#000035", "text": "Be wyt ti\u2019n ei fwynhau fwya\u2019 am sgwennu?"}, {"text_idx": "#000036", "text": "Mae ysgrifennu dyddiadur yn gyson wedi bod yn arferiad ers ro\u2019n i tua deg oed, felly mae rhoi mynegiant ar bapur i brofiadau yn bwysig iawn imi. Mewn rhyw ffordd, mae ysgrifennu yn fodd o ddogfennu a chroniclo teimladau a syniadau, ac mae hynny\u2019n rhoi boddhad mawr imi."}, {"text_idx": "#000037", "text": "Mae\u2019r broses o greu rhywbeth mor derfynol a\u0302 llyfr, sydd a\u0302 pharhad iddo, yn sicr yn dod a\u0302\u2019i foddhad. Mae yna wefr arbennig mewn agor bocs sy\u2019n llawn llyfrau sydd newydd eu hargraffu!"}, {"text_idx": "#000038", "text": "Dwed chydig am dy nofel ddiweddara i blant."}, {"text_idx": "#000039", "text": "Mae\u2019r Cyfan i Ti (Atebol) ydi fy llyfr diweddaraf sydd wedi ei anelu at gynulleidfa ifanc. Mae\u2019r gyfrol yn dilyn diwrnod ar ei hyd o wawrio\u2019r haul ben bore tan iddi nosi yn yr hwyr, ac yn cyflwyno\u2019r pum synnwyr i blant trwy wahanol olygfeydd cyfarwydd o fyd natur."}, {"text_idx": "#000040", "text": "Mae\u2019n gyfrol sydd ar ffurf mydr, a dwi\u2019n gobeithio fod yr odl gyson a\u2019r rhythm sydd yn y llyfr yn help i blant ymlacio ar ddiwedd y dydd."}, {"text_idx": "#000041", "text": "Wrth ysgrifennu, ro\u2019n i\u2019n awyddus i gyfathrebu mewn modd a fyddai\u2019n glir a diwastraff. Felly mi wnes i ofyn barn ambell i riant (gan gynnwys rhieni Cymraeg ail iaith), cyn athrawon ac ambell i fardd ro\u2019n i\u2019n eu parchu yn ystod y broses o ysgrifennu, er mwyn cael gwahanol safbwyntiau yngly\u0302n a\u0302 ffyrdd o symleiddio\u2019r dweud rhyw gymaint. Ro\u2019n i am iddi fod yn gyfrol hygyrch, hawdd ei darllen, a do\u2019n i\u2019n sicr ddim eisiau dieithrio rhieni, yn enwedig rhieni ail iaith. Dwi\u2019n falch bod cyfieithiad syml yng nghefn y llyfr sy\u2019n llwyddo i ehangu ape\u0302l y llyfr gobeithio."}, {"text_idx": "#000042", "text": "Wrth greu\u2019r gyfrol, roedd helynt Covid a\u2019r cloi mawr ar ddechrau, a ro\u2019n i\u2019n fwriadol eisiau creu cyfrol gadarnhaol a fyddai\u2019n ddathliad o rodd natur. Er caledi\u2019r cyfnod yma, a\u2019r holl golledion sydd wedi dod yn ei sgil i gynifer o unigolion, dwi\u2019n meddwl fod y cyfnod yma wedi peri i ni werthfawrogi ein milltir sgwa\u0302r yn fwy nag erioed, ac roedden ni fel teulu, fel y rhelyw ohonom, yn mwynhau dod i adnabod ein milltir sgwa\u0302r yn well wrth fynd ar ein troeon dyddiol. A dweud y gwir, roedd dipyn o\u2019r syniadau ar gyfer y llyfr yn dod i mi wrth fynd ar y troeon yma."}, {"text_idx": "#000043", "text": "Mewn ffordd, ro\u2019n i\u2019n awyddus i gyfleu yn y gyfrol fod cymaint o ryfeddodau ar ein stepen drws y gallwn ni eu mwynhau \u2013 does dim angen mynd dramor i ryfeddu! Mi fyddwn i\u2019n sylwi yn yr ardd, er enghraifft, fel y byddai fy merched yn mopio\u2019n la\u0302n at bethau mor ymddangosiadol fychan; o deithiau prysur y morgrug i\u2019r siapiau ar ddail a phetalau. Nhw sy\u2019n iawn wrth gwrs \u2013 mae\u2019r rhyfeddodau yma reit o flaen ein trwynau ni, dim ond i ni sylwi arnyn nhw."}, {"text_idx": "#000044", "text": "O bosib, ar ryw lefel isymwybodol wrth fynd ati i greu\u2019r llyfr, fy mod i am annog rhieni i sylwi o\u2019r newydd ar y pethau yma hefyd, yng nghwmni\u2019r plentyn, gan ddeffro\u2019r plentyn ynddyn nhw o bosib. Elfen arall sy\u2019n dod drosodd yn gynnil yn y gyfrol dwi\u2019n meddwl ydi\u2019r ffaith bod cyfrifoldeb arnom ni i edrych ar o\u0302l y greadigaeth ryfeddol yma, yn ogystal a\u0302\u2019i mwynhau. Eto, doedd hyn ddim yn neges ro\u2019n i\u2019n ei gyfleu\u2019n amlwg, ac yn sicr, doeddwn i ddim am fod yn bregethwrol a didactig, ond mae\u2019r neges yno o dan yr wyneb."}, {"text_idx": "#000045", "text": "O ran arddull weledol y llyfr, techneg collage sydd yma gan fwyaf, gan gynnwys technegau argraffu a pheintio hefyd ar brydiau. Dwi wrth fy modd gyda thechneg collage \u2013 mae modd ymgolli a gwirioneddol fwynhau\u2019r broses haenog yma o greu. Mewn ffordd, mae\u2019r gyfrol yma\u2019n esblygiad naturiol o\u2019r cyfrolau yn fy nghyfres Byd Natur (Gwasg Carreg Gwalch), sy\u2019n cynnwys technegau tebyg, ond bod mwy o gynnwys geiriol a stori yn perthyn i\u2019r gyfrol yma, ochr yn ochr a\u0302\u2019r lluniau."}, {"text_idx": "#000046", "text": "Mi hoffwn i ategu mai dechrau taith y gyfrol oedd cael treulio wythnos ar gwrs ysbrydoledig yng nghanolfan Ty\u0302 Newydd \u2013"}, {"text_idx": "#000047", "text": "cwrs a gafodd ei drefnu ar y cyd gan Gyngor Llyfrau Cymru a Llenyddiaeth Cymru. Dwi\u2019n ddiolchgar am bob cyfle i dreulio amser yn Nhy\u0302 Newydd gan ei fod yn fan mor arbennig sydd wedi rhoi cychwyn ar sawl prosiect creadigol imi ar hyd y blynyddoedd. Yn ystod y cwrs yma y cychwynnodd y sgwrs yngly\u0302n a\u0302\u2019r posibilrwydd o gyhoeddi\u2019r gyfrol gyda Rachel Lloyd o gwmni Atebol. Braf oedd y broses o gydweithio gyda hi, ynghyd a\u0302\u2019r dylunydd dawnus Elgan Griffiths."}, {"text_idx": "#000048", "text": "Pa lyfr(au) plant sydd ar y ffordd nesa gen ti?"}, {"text_idx": "#000049", "text": "Y ddwy gyfrol nesaf i blant fydd wedi eu hysgrifennu gen i fydd Nos Da Tanwen a Twm (Gwasg Carreg Gwalch) a Pam (Y Lolfa). Prosiectau ar y cyd gyda fy ngw\u0302r, Huw Aaron, fydd y rhein \u2013 Huw fydd yn darlunio a dylunio\u2019r ddwy gyfrol. Rhein fydd ein llyfrau cyntaf ar y cyd, felly dwi\u2019n gyffrous iawn am gydweithio."}, {"text_idx": "#000050", "text": "Cyfrol fach liwgar a chwareus i blant ifanc ydi Nos Da Tanwen a Twm sy\u2019n cyflwyno\u2019r elfennau gwahanol o fynd i\u2019r gwely gyda\u2019r hwyr trwy ddangos teulu bach o deigrod yn mynd trwy\u2019r rwti\u0302n nosweithiol. Llyfr ysgafn, ar odl, ydi Pam, sy\u2019n cyflwyno cwestiynau sy\u2019n peri penbleth i blentyn bach direidus!"}, {"text_idx": "#000051", "text": "Diolch am dy atebion, Luned, a diolch arbennig am dynnu ein sylw at arlunwyr mor ddifyr! Pob lwc efo\u2019r llyfrau i gyd."}, {"text_idx": "#000052", "text": "Gyda llaw, dwi newydd ddarganfod y linc bach hyfryd yma, sy\u2019n rhoi sylw i arlunydd llyfrau gwahanol bob wythnos (Mae\u2019n siw\u0302r bod Luned yn gwybod amdano\u2019n barod). Mwynhewch!"}, {"text_idx": "#000055", "text": "Mae hi wedi bod yn flwyddyn arbennig ar gyfer llyfrau plant yn fy marn i, ac mae rhestr fer Gwobrau Tir na n-Og 2021 yn profi hynny. Dyma\u2019r rhai cynradd, pob un o\u2019r tri yn hyfryd ac yn haeddu ei le (ac eisoes wedi eu canmol yn y blog yma):"}, {"text_idx": "#000056", "text": "A dyma\u2019r rhai uwchradd. Dwi wedi canmol pob un fan hyn eisoes, ar waha\u0302n i Y Castell Siwgr \u2013 achos dwi ddim wedi gweld copi o hwnnw eto! Ar ras i\u2019w ddarllen rw\u0302an, achos mae\u2019n swnio\u2019n wirioneddol ddifyr."}, {"text_idx": "#000057", "text": "Dwi\u2019n falch nad fi sy\u2019n gorfod penderfynu rhwng y chwech yna. Dwi\u2019n siw\u0302r na fydd Mr a Mrs Aaron yn ffraeo yn y cyfamser (ydyn, maen nhw\u2019n briod), ac efallai y bydd y ddau yn dawel bach yn gobeithio mai Casia eith a\u0302 hi, er mwyn osgoi unrhyw deimlad annifyr o \u201cGes i gam...\u201d Ond pwy a wyr? Allwch chi byth ddeud efo\u2019r gwobrau \u2018ma!"}, {"text_idx": "#000058", "text": "Yn y categori uwchradd, mae Manon ac Angharad yn hen lawiau ar ennill gwobrau am eu llyfrau, a fyddwn i\u2019n synnu dim gweld un o\u2019r ddwy yn ennill. Ond mae \u2018na un arall, beryg yna yn does! Y \u2018new kid on the block\u2019. Dwi mor falch bod Rebecca yna, achos mae Helynt yn chwa o awyr iach \u2013 ac oce\u0302, dwi\u2019n \u2018biased\u2019 \u2013 mi wnes i ei mentora, ond fel dwi wedi\u2019i ddeud eisoes \u2013 roedd y stori yno, ym mhen Rebecca ac roedd fy ro\u0302l i\u2019n fychan iawn, iawn. Dwi\u2019n meddwl mai jest canmol wnes i yn fwy na dim."}, {"text_idx": "#000059", "text": "Mae cyrraedd y rhestr fer yn andros o ganmoliaeth, ac mi fydd hyn yn codi hyder yr awduron a\u2019u hannog i sgwennu mwy ar gyfer plant a phobl ifanc Cymru. Hir oes i Wobrau Tir na n-Og!"}, {"text_idx": "#000060", "text": "Podlediad am lyfrau a sgwennu ac ati"}, {"text_idx": "#000061", "text": "I\u2019r oedolion yn eich mysg \u2013 a phobl ifanc hefyd o ran hynny, mae \u2018na bodlediad newydd am lyfrau ac ati newydd ddechrau, sef Colli\u2019r Plot."}, {"text_idx": "#000063", "text": "Os dach chi isio gwrando am ryw 40-50 m tra\u2019n mynd am dro yn y gwynt a\u2019r glaw, neu\u2019n peintio neu rywbeth, dilynwch gyfrifon Colli\u2019r Plot ar Twitter / Facebook / Instagram."}, {"text_idx": "#000065", "text": "Ac mae\u2019r llun yma\u2019n profi pwynt wnes i tua\u2019r diwedd:"}, {"text_idx": "#000069", "text": "Rhowch eich cyfeiriad e-bost er mwyn dilyn y blog a derbyn hysbysiadau am gofnodion newydd drwy e-bost."}]